ปั้นอี85ลดราคาอีกลิตรละ4บาทวันนี้
โพสต์ทูเดย์ &#8212; กบง. หนุน อี85 สุดตัว ไฟเขียวลดราคาขายปลีกอีกลิตรละ 4.10 บาท มาอยู่ที่ 18.62 บาทต่อลิตร หวังกระตุ้นบริษัทรถยนต์เร่งผลิตรถ อี85 ป้อนตลาด
25 ก.ย. 2552

โพสต์ทูเดย์ — กบง. หนุน อี85 สุดตัว ไฟเขียวลดราคาขายปลีกอีกลิตรละ 4.10 บาท มาอยู่ที่ 18.62 บาทต่อลิตร หวังกระตุ้นบริษัทรถยนต์เร่งผลิตรถ อี85 ป้อนตลาด
นพ.วรรณรัตน์ ชาญนุกูล รมว.พลังงาน กล่าวหลังเป็นประธานประชุมคณะกรรมการบริหารนโยบายพลังงาน (กบง.) ว่า ที่ประชุมมีมติเห็นชอบแนวทางส่งเสริมการใช้น้ำมันแก๊สโซฮอล์ อี85 โดยให้ปรับลดราคาขายปลีกต่ำกว่าแก๊สโซฮอล์ 91ในอัตราที่มากขึ้น จากปัจจุบัน อี85 มีราคาขายปลีกอยู่ที่ 22.72 บาทต่อลิตร มาอยู่ที่ลิตรละ 18.62 บาท มีผลวันนี้ (25 ก.ย.) เป็นต้นไป ซึ่งจะใช้กลไกกองทุนน้ำมันเชื้อเพลิงเข้าไปชดเชยราคาขายปลีกเฉลี่ยจากลิตรละ 7.13 บาท เป็น 10.30 บาท คิดเป็นจำนวนเงินเดือนละ 5 แสนบาท
ทั้งนี้ ปัจจุบันยอดจำหน่าย อี85 อยู่ที่เดือนละ 1.8 หมื่นลิตร ซึ่งยังเป็นปริมาณที่ไม่สูงนัก ทำให้ค่าใช้จ่ายในการชดเชยราคาอยู่ที่เดือนละ 5 แสนบาทเท่านั้น แต่หวังว่าในอนาคตเมื่อบริษัทรถยนต์เริ่มผลิตรถยนต์ อี85 ออกสู่ตลาด เช่น มิตซูบิชิที่จะเริ่มจำหน่ายในเดือนต.ค. 2552 จากปัจจุบันมีเพียงวอลโว่ออกรุ่นที่ใช้กับ อี85 มาขาย ผลดังกล่าวจะทำให้มีรถใช้ อี85 มากขึ้น ขณะเดียวกันทางปตท. และบางจากก็พร้อมที่จะเร่งขยายปั๊ม อี85 ให้เพียงพอกับความต้องการด้วย
นอกจากนี้ ที่ประชุมยังได้พิจารณามาตรการช่วยเหลือผู้ใช้น้ำมันในกลุ่มประมง ตามโครงการจำหน่ายน้ำมันในเขตทะเลอาณาเขตให้ชาวประมงชายฝั่ง (น้ำมันม่วง) โดยลดราคาให้ต่ำกว่าดีเซลปกติลิตรละ 3.70 บาท จากเดิมต่ำกว่าลิตรละ 2 บาท ซึ่งจะใช้เงินกองทุนน้ำมันฯ เข้าไปชดเชยราคาส่วนต่างที่เกิดขึ้น คิดเป็นวงเงินรวม 6 ล้านบาท เมื่อคำนวณจากความต้องการใช้น้ำมันม่วงเฉลี่ยไม่เกินเดือนละ 1 ล้านลิตร
สำหรับมาตรการสนับสนุนรถแท็กซี่ที่ใช้ก๊าซหุงต้ม (แอลพีจี) ให้เปลี่ยนมาใช้ก๊าซธรรมชาติ (เอ็นจีวี) นั้น ได้ขอขยายระยะเวลาของโครงการออกไปอีก 9 เดือน จากเดิมมีระยะเวลา 4 เดือน หรือสิ้นปีนี้ เพื่อให้ขั้นตอนการคัดเลือกอู่ติดตั้งเอ็นจีวีเป็นไปด้วยความโปร่งใสและได้มาตรฐาน รวมทั้งมีบริการหลังการขาย โดยตั้งเป้าหมายจำนวนรถแท็กซี่ 3 หมื่นคัน ใช้เงินในการเปลี่ยนถังเป็นเอ็นจีวีจำนวน 1,200 ล้านบาท 
นพ.วรรณรัตน์ กล่าวว่า ส่วนการพิจารณาปรับเพิ่มค่าการตลาดน้ำมันให้กับบริษัทน้ำมันนั้น ไม่ได้มีการพิจารณาในที่ประชุมกบง. โดยยืนยันว่าค่าการตลาดน้ำมันที่ระดับ 1.50 บาทต่อลิตร เป็นอัตราที่เหมาะสมแล้ว จึงไม่มีเหตุผลที่จะไปเพิ่มให้กับผู้ค้าน้ำมันอีก